Document ID: /roh_data/filtered/fineweb-2-filterrobots_roh.jsonl.gz/18706

Organisaziun
La SSR è in'uniun averta per in e scadin. Questa uniun gestiunescha la chasa da medias publica ed independenta SSR che producescha e derasa purschidas audiovisualas en quatter regiuns linguisticas. Per pudair far quai ha ella emploià 6700 collavuraturas e collavuraturs.
La SSR sa finanziescha per trais quarts via las taxas da recepziun e per in quart cun las reclamas. Grazia a quest model da finanziaziun è ella independenta da gruppas d'interess politicas ed economicas. Ella po perquai era producir cuntegns che na fissan betg finanziabels via il martgà.
La sedia principala da la SSR è a Berna. Cun sia structura federalistica da tschintg unitads d'interpresa (RSI, RTR, RTS, SRF, SWI) è ella enragischada en las regiuns. Ella furma uschia in cuntrapol a las centralisaziuns en il mund medial che succedan pervia dals custs.